POPRAD. Vo veku 86 rokov zomrel vo štvrtok 16. januára na následky zranení utrpených pri nedávnom lyžovaní jeden z najstarších slovenských olympionikov, 86-ročný Vladimír Krajňák.
Narodil sa 24. septembra 1927 v Kežmarku.
Zranil sa počas tréningu
"Počas tréningu na veteránske preteky na Nový rok v Bachledovej doline narazil do slalomovej tyče, vyletel z trate a dopadol na trávnatý terén. Pri páde utrpel zlomeninu lonovej kosti a ďalšie zranenia, s ktorými sa už ani jeho trénovaný organizmus nevedel vyrovnať," píše web Slovenského olympijského výboru olympic.sk.
"Hospitalizovali ho v nemocnici v Poprade. Veril, že sa k milovanému lyžovaniu ešte vráti, ale už sa tak nestane. Počas nekonečne dlhej športovej kariéry Vladimír Krajňák utrpel na zjazdovkách množstvo zranení, vážne aj pred dvoma rokmi. Tie novoročné sa mu však stali osudné," píše olympic.sk.
Súťažil na olympiádach
Vladimír Krajňák patril medzi najlepších lyžiarov svojej doby. Zúčastnil sa na dvoch zimných olympijských hrách.
V roku 1948 sa zranil počas tréningu priamo v dejisku ZOH v St. Moritzi, o osem rokov neskôr skončil v Cortine d'Ampezzo v obrovskom slalome na 38. mieste, slalom nedokončil a v zjazde ho diskvalifikovali.
Šesťnásobný majster Československa skončil v zjazde na majstrovstvách sveta 1954 vo švédskom Aare na 27. mieste. Informácie zverejnil web olympic.sk.